หม่อมอุ๋ยคาดค่าดอลล์อ่อนต่ออีก1-2ปี
หม่อมอุ๋ย คาดเงินเหรียญสหรัฐอ่อนค่าต่อไปอีก 1 ปีครึ่งถึง 2 ปี แนะรัฐเก็บภาษีเงินต้นที่ลงทุนในพันธบัตร
27 ต.ค. 2553

หม่อมอุ๋ย คาดเงินเหรียญสหรัฐอ่อนค่าต่อไปอีก 1 ปีครึ่งถึง 2 ปี แนะรัฐเก็บภาษีเงินต้นที่ลงทุนในพันธบัตร
ม.ร.ว.ปรีดิยาธร เทวกุล อดีตรองนายกรัฐมนตรี อดีตรัฐมนตรีว่าการกระทรวงการคลัง และอดีตผู้ว่าการ ธนาคารแห่งประเทศไทย(ธปท.) คาดว่าแนวโน้มค่าเงินดอลลาร์จะอ่อนค่าไปอีกอย่างน้อย 1 ปีครึ่ง ถึง 2 ปี จึงแนะนำให้รัฐบาลแก้ไขปัญหาค่าเงินบาทที่ส่งผลกระทบอย่างมากต่อผู้ส่งออกที่ปรับตัวไม่ทัน โดยรัฐบาลควรจะใช้มาตรการเก็บภาษีเงินต้นของการลงทุนในพันธบัตร เพื่อแก้ไขปัญหาเงินบาทแข็งค่า จากที่ผ่านมามีเพียงการเก็บภาษีจากกำไรและดอกเบี้ยจากการลงทุนในพันธบัตรของนักลงทุนต่างชาติ
สำหรับสถานการณ์เศรษฐกิจของไทยในขณะนี้ มองว่าเริ่มเห็นสัญญาณภาวะฟองสบู่ในตลาดหุ้นและภาคธุรกิจอสังหาริมทรัพย์ แต่ยังไม่รุนแรง